
Referat fra "studietur" til Odinsenteret

Mandag 03.02.03 dro vi til Odinsenteret på Gressvik her i Fredrikstad. Dette er et dagsenter for psykisk utviklingshemmede. Senteret har ca 15 brukere og har tilknyttet 8 årsverk. Vi ble møtt av vernepleier Kåre Nilsen, som også var vår kontaktperson. Han viste oss rundt og fortalte litt om dagsenteret. Vi fikk også hilse på noen av brukerne.

Dagsenteret kunne tilby sine brukere flere ulike aktiviteter. Vi nevner tekstilgruppe, sløydgruppe, papirgruppe, friluftsgruppe og kantinegruppe. De ulike gruppene lager produkter som blir solgt. Slik skaffer senteret seg penger som kan komme brukerne til gode i form av for eksempel ulike arrangementer. Vi må si at vi ble imponert over alle de fine tingene som ble produsert på Odinsenteret (hjemmelagete kort, stearinlys, fuglekasser osv). I tillegg til de nevnte gruppene var det også tilbud om ridning. Det må her nevnes at brukerne ikke får lønn for den jobben de gjør. Trygden de mottar er deres "lønn".

En av målsettingene til dagsenteret er at brukerne skal fungere så normalt som mulig. Det blir derfor lagt vekt på at de som kan klare det selv skal ta buss eller annen offentlig kommunikasjon til senteret. Videre skal de som er i stand til det selv gå i butikken og kjøpe mat til seg selv og andre. Dette skal få brukerne til å føle seg som "normale" samfunnsborgere. Kåre Nilsen kunne fortelle om et nært samarbeid mellom dagsenteret og de ulike bofellesskapene brukerne kommer fra. Det overordnede målet for samarbeidet er at hver enkelt bruker skal få utnyttet og utviklet sine ressurser.

Alt i alt må vi si at odinsenteret virket svært veldrevet. Personalet syntes å trives med jobben sin, og de brukerne vi møtte virket også fornøyd. Vi så nyttigheten av å ha slike sentre; de gir de psykisk utviklingshemmede en stor mulighet til å fylle dagen sin med noe meningsfullt.
